Apa

Soha nem gondoltam volna, hogy ilyen korán itt fogsz hagyni. Olyan messzinek tűnik a hangod, a nézésed, a mosolyod. Mégis, amikor rád gondolok, valahol boldogság is van bennem, mert eszembe jut, hogy milyen sokszor mentünk el együtt múzeumba, piknikezni, vagy éppen a piacra. Emlékszem, amikor azt kiabáltad a piacon "Uborkát tessék" Én meg nevetve elfutottam, mert kis gyerekként kínosnak éreztem; de mindig visszamentem, mert élveztem. Szerettem, amikor ezt csináltad. Apa, miután beteg lettél, mindig azon aggódtál, hogy így fogunk emlékezni rád, hogy csúnya vagy, de Istenem, ha ez lett volna a legnagyobb baj... Hősként élsz tovább emlékünkben és szívünkben, örökké, hidd el! Nem is tudod, mennyit jelentettek számunkra az apró dolgok. Az, hogy ha reggel felébredtünk, Te már fent voltál és kint vártál minket a kanapén. Az, hogy mindig elmondtad mennyire büszke vagy ránk és majd segítesz elhelyezkedni az ENSZ-nél. Vagy az, hogy minden katonás, rendőrös külföldi történetedet ezerszer mesélted el, de ugyanolyan lelkesedéssel, mint először. Amikor elmondtad, hogy mennyire szereted Kambodzsát és milyen csinos voltál még akkor a bajuszoddal, és mutogattad az onnan szerzett dolgaidat. Kettő, bocsánat. Te mindig kijavítottad. Nem kettő, két. Két szobrocskád ott van a polcunkon, a kedvenceid, oda fogsz kerülni melléjük, hogy megint Kambodzsában lehess. Te tanítottál meg majdnem minden ételre, amit el tudok készíteni. Ha együtt főztünk mindig mondtad, hogy igyak egy pohár colát, mert a háziasszonyoknak jár. Nem gondoltad volna, hogy erre emlékszem, igaz? Te mutattál meg nekem minden régi filmet, amikbe beleszerettem. Mindig elmondtad mennyire hasonlítok rád, kívülről és belülről is. Az egyik kedvenc emlékem az, amikor Mr. Beant utánozva táncoltál és nevettél. Azt is imádtam, amikor elaludtam a kocsiban, és már az ágyamban ébredtem, persze amikor felcipeltél volt, hogy ébren voltam, csak tetettem, hogy alszom, de ezt te is tudtad. Az ovi kedves hely számunkra, és még a betegséged alatt is eljöttél velünk oda, hogy plüssöket adományozzunk az ovisoknak. Apa, mindenben támogattál engem. Amikor könyvet írtam, be akartad küldeni egy kiadónak. Zongora vizsgákra kísérgettél és meghallgattad, ahogy gyakoroltam. Neked hallás után ment egy dal eljátszása, ezt mindig csodáltam benned. Emlékszem az utolsó alkalomra, amikor megsimogattál. Bárcsak újra és újra átélhetném! Nem csak az Apukám voltál, hanem a legjobb barátom is, bármit elmondhattam neked. Rosszul mondtam. Nem az Apukám voltál, hanem az Apukám vagy! Örökké Te leszel az Én hősöm, aki annyi, de annyi szenvedésen ment keresztül. Az utolsó pillanatokig képes voltál mosolyogni, tanácsokat adni nekem. Hiányzik az ölelésed, ami senki máséhoz nem hasonlítható. Annyira sajnálom, hogy amíg volt lehetőségem nem tudtam és nem is próbáltam eléggé és elégszer kimutatni, hogy mennyire szeretlek. Képzeld el Apa, ezen a héten kaptam három-ötöst franciából és angolból! Képzeld Apa, voltam Állatkertben. És Te hogy vagy Apa? Mondd el! Kérlek, avass be! Hagyd, hogy segítsek! Vagy, ha jobb neked odafönt, had örüljek! Tudasd velem, hogy most már jól vagy, hogy még mindig vigyázol rám! Úgy gondolom a jó emberek a mennyben élnek tovább, egészségesen, boldogan. Csillagokként őriznek bennünket. Akárhányszor felnézek az égre, téged látlak Apa. Álmaimban hallom a hangod, hallom, ahogy becézel. Reggelente téged kereslek a kanapén. A dianás cukrodból, ha eszik valaki, mindig elmondom, hogy a tied. Esténként latom a repülődet, Apa repülője, így emlegetjük. Várom, hogy kérj valamit. Anya el akarta vinni az összes kovászos uborkának való üveget, de Én nem engedtem, muszáj volt, hogy egy maradjon. Csinálok uborkát, hogy lásd megtanultam és megint büszke lehess rám. Csinálok barna sütit, a kedvencedet. Meghallgatom a kedvenc ázsiai zenédet, megnézem a kedvenc filmjeidet. Elmegyek fényképezni, különböző objektívekkel, hogy lásd emlékszem, mire tanítottál. Olvasok régi könyveket is. Elmondhatatlanul szeretlek, és úgy hiányzol **Édesapa!!!**

Adorjáni Fruzsina 6/c. osztály

Aquincum Angol- Magyar Két Tanítási Nyelvű Általános Iskola